Predkladacia správa

Návrh na ratifikáciu Dočasnej dohody o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na strane druhej, podpísanej v Abidžane dňa 26. 11. 2008 a v Bruseli dňa 22. 01. 2009, sa na rokovanie vlády SR predkladá na základe uznesenia vlády č. 859 z 26. 11. 2008.
Cieľom materiálu je ratifikácia uvedenej medzinárodnej zmluvy v súlade s Ústavou SR. 
Podľa Partnerskej dohody medzi ES a krajinami Afriky, karibskej a tichooceánskej oblasti (AKT), podpísanej 23.6.2000 v Cotonou, krajiny EÚ a AKT sa dohodli do konca roka 2007 uzavrieť nové obchodné dohody o hospodárskom partnerstve (ďalej len „DHP“), ktoré by mali zabezpečiť dlhodobý rozvoj, hospodársky rast, znižovanie chudoby a integráciu krajín AKT do globálnej ekonomiky. Pre účely uzavretia DHP boli krajiny AKT rozdelené do 6 regiónov, jedným z ktorých je aj západná Afrika. Tento región tvoria Benin, Burkina Faso, Gambia, Ghana, Guinea, Guinea-Bissau, Kapverdy, Libéria, Mali, Mauritánia, Niger, Nigéria, Pobrežie Slonoviny, Senegal, Sierra Leone, Togo.
Plnohodnotnú DHP sa s celým regiónom západnej Afriky do konca roka 2007 nepodarilo uzavrieť. S cieľom zabrániť narušeniu obchodu medzi týmto regiónom a Európskym spoločenstvom EÚ navrhla uzavrieť dočasnú DHP, ktorá by mala platiť až do uzavretia plnohodnotnej DHP s celým regiónom západnej Afriky. S uzavretím takejto dočasnej DHP však súhlasili iba 2 krajiny - Pobrežie Slonoviny a Ghana.
Po parafovaní tejto dohody 7. decembra 2007 bolo Pobrežie Slonoviny pridané na zoznam krajín využívajúcich obchodný režim DHP ustanovený nariadením Rady (ES) č. 1528/2007, ktoré bolo prijaté 20. decembra 2007. Týmto sa zabezpečilo, že v prípade Pobrežia Slonoviny nedošlo k narušeniu obchodu, keďže 31. decembra 2007 uplynula platnosť obchodných ustanovení uvedených v dohode z Cotonou a výnimky WTO, ktorá sa na ne vzťahovala.
Dočasná DHP obsahuje ustanovenia o obchode s tovarom, uľahčení colného a obchodného styku, technických prekážkach obchodu a sanitárnych a fytosanitárnych opatreniach. Táto dohoda obsahuje aj ustanovenia o rozvojovej spolupráci, v ktorých sa stanovujú prioritné oblasti činnosti na vykonávanie DHP. Dohoda takisto predpokladá pokračovanie rokovaní na regionálnej úrovni o otázkach týkajúcich sa investícií, služieb a obchodu a ustanovuje, že po uzavretí úplnej regionálnej DHP ju táto úplná regionálna DHP nahradí.   
Dohoda nadobudne platnosť prvým dňom mesiaca nasledujúceho po mesiaci, v ktorom si strany vzájomne oznámia ukončenie postupov potrebných pre nadobudnutie platnosti. V dohode sa predpokladá jej predbežné uplatňovanie do nadobudnutia jej platnosti. 
Dohoda nebude mať vplyv na verejné financie, životné prostredie, na zamestnanosť a podnikateľské prostredie, a preto sa príslušná doložka nevyhotovuje. 
Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. V zmysle článku 7 ods. 4 Ústavy SR je dohoda medzinárodnou zmluvou prezidentskej povahy (hospodárskou zmluvou všeobecnej povahy), preto v súlade s článkom 86 písm. d) Ústavy SR podlieha vysloveniu súhlasu NR SR a ratifikácii prezidentom SR. Dohoda má podľa  článku 7 ods. 5 Ústavy SR prednosť pred zákonmi a zároveň ide o dohodu na vykonanie ktorej nie je potrebný zákon.
Materiál bol predmetom medzirezortného pripomienkového konania, jeho výsledky sú súčasťou materiálu.
Dohoda bola uverejnená v Úradnom vestníku Európskej únie č. L 59 dňa 3. 3. 2009. 
Text dohody spolu s prílohami je pomerne rozsiahly (271 strán), a preto je k dispozícii len v elektronickej forme.
Dohoda bola tiež predmetom rokovania Legislatívnej rady vlády SR, ktorá schválila predložený materiál s pripomienkami, ktoré boli akceptované a odporučila vláde vyjadriť súhlas s ratifikáciou dohody.